Er Hobro den frækkeste by i Danmark, og har hobrogenserne hang til kinky sex? Noget kunne i hvert fald tyde på det, efter sexshoppen Sinful har offentliggjort, at det er den nordjyske fjordby, der har købt mest sexlegetøj per indbygger i løbet af 2017. - Jeg tror, det er fordi, vi er lidt mere friske og åbne. Vi er et åbent folkefærd her i Hobro, lyder det fra Simone Møller, bosat i Hobro. - Det må være fordi, der er gang i Hobro. Det er en by, der vil frem her i livet. Vi ligger også i et hul, og folk kan slet ikke komme ud af byen og møde andre mennesker. Så må man jo bruge noget andet, griner Tine Sørensen. Billund er mindst frække by i Danmark I den modsatte ende af skalaen ligger Billund, der er den by i Danmark, hvor der bliver købt mindst sexlegetøj. Sinful kan desuden fortælle, at kunder med fornavnene Dennis og Michelle bruger flest penge på webshoppen. Det er målt på salg af sexlegetøj, lingeri og glidecreme og mere end 125.000 ordrer. Alt i alt for 2017 har Sinful solgt 9808 liter glidecreme, 14.932 onani- og vibrationsæg samt 6043 meter dildoer. Vi tog en tur rundt i Hobro for at konfrontere hobrogenserne med kåringen. Du kan se, hvordan det gik i videoen øverst i artiklen. Se hele oversigten over alle facts om danskernes sexvaner for 2017 ved at klikke her .

Opsummering:
Sexshoppen Sinful har udnævnt Hobro til at være den frækkeste by i Danmark, da der her er solgt mest sexlegetøj per indbygger i Danmark.